Fico, Robert, poslanec NR SR (2022-02-23):
Ďakujem pekne. Využijem, pán predseda, možno ešte dvadsať minút do obednej prestávky a dovoľte mi, dámy a páni, ktorí ste tu, aby som vám teda prečítal čerešničku z uznesenia Generálnej prokuratúry zo 4. februára, ktorá absolútne potvrdzuje všetko to, čo tu bolo od piatku tvrdené. A môžte kývať hlavami, rozčuľovať sa, pani poslankyňa, koľko chcete, túto pravdu neviete vyvrátiť, takže ak máte chuť, tak si vypočujte neformálne rozhovory vašich vyšetrovateľov NAKA. Zámer obvinených vykonávať voči vedúcej vyšetrovacieho tímu Oblúk invazívne úkony, potvrdzuje aj zvukový záznam z 21. júla, kde neznámy muž hovorí: „Chápeš do pé, šak podľa mňa Santusová už má teraz sľúbené, že v prípade, že by sa detektor (nezrozumiteľné slová) .“ , na čo Pavol Ďurka, elitný zločinec NAKA, reaguje: „ Ale jasné, že áno. Len ju treba ako keby ju normálne spraviť. A do väzby,“ prepáčte, páni novinári, „jebnúť.“ V ďalšej časti záznamu Pavol Ďurka zopakuje: „Ju treba jebnúť, toto dobre neskončí.“ Jednoznačnú obavu obvinených, že majú byť realizovaní zo strany vyšetrovacieho tímu Oblúk, a z toho plynúci motív ich konania zabrániť vlastnému zadržaniu zadržaním členov uvedeného tímu, ktorý vyústil do vykonštruovania uznesenia ako zákonného podkladu na vykonávanie nasledovných úkonov, dokazuje zvukový záznam a jeho prepis, kde opäť vyšetrovateľ NAKA Ďurka hovorí Jurajovi Porubskému: „ Však to vyzeralo tak, že ju pôjdeme vybrať v nedeľu.“ Na čo Juraj Porubský reaguje: „ Ju?“ A Ďurka odpovedá: „ Lebo mali dôjsť nás zobrať v pondelok.“ Porubský: „Ako čakáte, že prídu?“ Ďurka: „ Nie, však také boli informácie, že v pondelok štrnásť ľudí.“ Porubský: „Že prídu vybrať štrnásť ľudí? Že celú našu chodbu?“ Ďurka: „ Že vyšetrovateľov, operatívcov a prokurátorov ÚŠP.“ Veď tu je to presne napísané. Bol to preventívny útok vyšetrovateľov NAKA proti tímu Oblúk z Úradu inšpekčnej služby. Nezákonné monitorovanie vedúcej vyšetrovacieho tímu Oblúk obvinenými, prípravu jej nezákonného monitorovania a dovolím si konštatovať, hovorí prokurátorka, že aj plánovanú ďalšiu nezákonnú činnosť obvinených dokazuje zvukový záznam a jeho prepis, kde sa Sabota pýta, tiež jeden, ktorý sa priznal k tejto trestnej činnosti: „Teraz tam je pé v robote?“ To už je moc tvrdé slovo aj na mňa, aby som to použil v tomto súvise, na čo Dunčko reaguje: „Neviem, neviem, ee neviem, či tam, no však dôjde oný Capko, tak som mu kázal (nezrozumiteľné slovo) sa previesť.“ Sabota odpovedá: „ Môžem ísť s Capkom, ja mu presne ukážem, poviem mu, aj k nej domov môžeme ísť.“ Dunčko nadviaže: „Nie, popozeráme ešte, neviem však. Vieš, buď zistíme, že je v robote. Čo nám to, ako vieš, nič nám, nič nám to nejako nepomôže.“ Ďurka reaguje: „ Zapálime jej auto. Kanistrom.“ Opakujem ešte raz, neformálna nádherná reč, zapálime jej auto kanistrom! Ako aj zvukový záznam a jeho prepis, kde Matuškovič, bývalý príslušník Úradu inšpekčnej služby, hovorí: „Dobre. ÚZPČ vie monitorovať elektronicky Santusovej auto? Že by sa jej tam dal magnet niekde?“ Na čo Ďurka reaguje: „A však, a to by sme nevedeli my si spraviť oné, ani keď sme robili banky vtedy, pamätáš? Keď sme dávali Radičovi pod auto GPS-ko.“ Na čo Dunčko povie: „ No.“ Ďurka: „To bolo cez ochranu objektov robené. Či jak to bolo?“ Dunčko: „ Eh, cez ochranu objektov.“ Na to Matuškovič poznamená: „Len zase, len ak to chcete použiť, mali by ste mať na to príkaz.“ A na to reaguje Ďurka, teraz dobre počúvajte, obvinený, ktorý hovorí: „Na to sa ja môžem vykašľať. Mne stačí, že budeme vedieť, kde je.“ Čiže oni jednoducho bez akéhokoľvek zaváhania hovoria o nasadzovaní rôznych sledovacích mechanizmov, bez príkazov, bez všetkého. Priatelia, toto nie sú vyšetrovatelia NAKA, to sú zločinci, elitní zločinci, ktorí pracujú za štátne peniaze a robia všetko preto, aby zlikvidovali kolegov, ktorí ich chceli pozatvárať. Idem ďalej a pokračujem. Hovorí Ďurka: „A to GPS-ko skôr jej pod auto, ale neprocesne dáme? Aby sme vedeli, že kde behá. No a potom by sme riešili, keď budeme presne vedieť.“ Matuškovič: „Ona parkuje na ulici?“ Ďurka: „To neni voľajaký problém, treba len pozrieť také isté auto, že kde sa to dá upichnúť. Tak dobre schovať.“ Toto sú neformálne rozhovory? Toto chcete povedať, že bolo vytrhnuté z kontextu? Veď oni pripravovali trestný čin, zločin pripravovali nezákonného použitia monitorovacích prostriedkov, chceli jej zapáliť auto kanistrom, nadávajú, zatvoriť ju chcú a vy sa tu tvárite, že to je všetko v poriadku. A tento váš zloduch, minister vnútra, o všetkom nielen vedel, ale všetko ešte aj v danej situácii riadil. Na posledný zvukový záznam nadväzuje záznam z 19. 7. svedčiaci o plánovaní nezákonného sledovania vedúcej vyšetrovacieho tímu Oblúk, kde Ďurka sa pýta: „Idete doriešiť tú GPS-ku?“ Dunčko reaguje: „Akú?“ Ďurka odpovedá: „Pod auto.“ Dunčko: „Jej? A keď to nájde, do pé, vieš?“ Ďurka: „No nič. Však ale to bude oné, čierna karta, to bude, to bude neoficiálne. “ Oni priamo hovoria na stretnutí v kancelárii NAKA, že idú načierno sledovať a odpočúvať vyšetrovateľku, šéfku vyšetrovacieho tímu Oblúk, v rámci Úradu inšpekčnej služby. Pokračuje Dunčko: „S Gubom riešim, ten v tom má prax. Ivana Gubu zavolať alebo Bačíka. Viem, že oni, oni aj mali nejaké inak.“ Tento spôsob komunikácie, to svedčí, že títo chlapci majú IQ – drevený vláčik. Každý jeden, ktorý tam sedí, pretože to čítať je problém a pochopiť, čo všetko títo ľudia boli schopní natárať. Ďurka: „Vieš, napichajú sa tam drôty, že je to oné. Braňo, ale treba voľačo robiť, lebo to bude pé takto.“ Ako aj zvukový záznam a jeho prepis, kde Ďurka hovorí: „A GPS-ko pod auto treba vymyslieť. GPS-ko pod auto Santusovej, samozrejme, neprocesné.“ To citujem priamo z prepisov. Čiže oni presne vedeli, čo robia, aké černoty idú používať. Neznámy muž odpovedá: „Neprocesné. Nemáme to spojazdnené. Tie moje. Lebo tie mi odjebali, Dunči mi, tuším, odjebal vtedy. Takže ja neviem, či to vieme nejako rýchlo rozbehať.“ Turňa doplní: „ No len neprocesné, to bude len také potom, vieš.“ Ďurka reaguje: „Budeme vedieť, kde sa hýbe minimálne, pé, vieš? Kde sa hýbe, čo sa hýbe, však voľakde sa s tým k... musí stretávať. Keď budeme mať neprocesné, tak aspoň budeš vedieť voľajaký operatívny záznam napísať k tomu, že bola videná tam a tam alebo potom si už stiahneme nejaké kamery alebo nejakú podobnú koko..." Nebudem pokračovať. Čiže oni neprocesne, nezákonne chceli nasadiť na tú ženu GPS-ko a potom, keď zistia načierno, že kade sa pohybovala, potom chceli spísať úradný záznam, ktorý chceli použiť ako podklad na vypracovanie uznesenia o začatí trestného stíhania. Môžem pokračovať ďalej. Ďurka po chvíli pokračuje: „A hento sledovanie vozidla Diany Santusovej do koľko vieme spraviť?“ N a čo neznámy muž odpovedá: „To neviem, oni už nebehali dlho, vieš? Ja som ich mal, budem potrebovať čierne karty, bude musieť Dunči zohnať, vieš? Čierne karty, čierny telefón. No a potrebujeme na nejakú dušu, na cigána kreditové karty, telekomácke, musím rozbehať, teoreticky...“ Počúvate, čo tu hovorím? Oni chceli použiť Rómov, chceli použiť čierne telefóny, čierne karty na nelegálne sledovanie svojej kolegyne a na základe toho napísať úradný záznam a spracovať uznesenie o začatí trestného stíhania. Dámy a páni, bolo tam päť novinárov. Všetci sa stratili jak gáfor, keď som začal toto čítať. Všetci sa stratili ako gáfor, lebo vedia, že toto už nemôžu verejnosti v žiadnom prípade posúvať, lebo toto sú jasné dôkazy, čo títo zločinci na NAKA robili. Budem pokračovať ďalej. Sabota: „ Pôjdeme vybrať?“ Ďurka: „Bavíme sa, vieš, že tej Diane jebnúť auto, pod auto oné.“ Na čo Sabota reaguje: „Však nemáme nejakú hen SIM-ku z Tesco mobilu do pé alebo čo? Čo sa neregistruje. Však a nemáme tu nejaký zaistený telefón so SIM-kou?“ N eznámy muž nadviaže: „Jo, mám také, ale vravím, oni celý čas boli používané tak, že ja som to mal na kadejaké iné osoby, čiže neni to dohľadateľné vôbec, tuná s ničím spojiteľné. Že ja mám, ja mám fakt čierne. Veľa čiernych. Čierne, čierne.“ Čiže (povedané so smiechom) policajti NAKA tu pracujú s ukradnutými telefónmi so zaistenými mobilmi. Nič! Samozrejme, pre vás, dámy a páni, to sú neformálne diskusie. Absolútne nič sa v tomto štáte podľa vás nedeje. Ďurka o chvíľku pokračuje: „Rozmýšľajte chlapci, lebo keď padne náš plán s oným, s ministrom a so Scholtzom, Peťo on hovorí, že dobre, všecko v porádku, ale on vác menej sa spolieha na to, že my hu, teda ju, u-je-be-me.“ Zase čítam presne z tohoto prepisu. Čiže minister aj Scholtz. Scholtz bol šéfom Úradu inšpekčnej služby, sa spoliehali, že túto špinavú robotu urobí táto banda zločincov na NAKA, ktorí boli potom aj legálne monitorovaní. V ďalšej časti zvukového záznamu obvinený Ďurka povie: „Dobre. Čiže deľba úloh.“ Turňa reaguje: „My kamery.“ Ďurka pokračuje: „Kamery. Potom GPS-ko. Ty, spolu idete?“ V tejto súvislosti hovorí ďalej prokurátorka: Poukazujem tiež na zvukový záznam a jeho prepis, kde Sabota Branislavovi Dunčkovi: „Nemusíš im chodiť prepichovať tie gumy.“ Na čo sa Dunčko spýta: „A prečo nie?“ A Sabota odpovedá: „ Máme najnovšie info, že menili i vedúceho tímu,“ ktorý svedčí o tom, že na základe informácie o výmene na pozícii vedúcej vyšetrovacieho tímu Oblúk, obvinení s ďalšími príslušníkmi NAKA upustili od plánovaných nezákonných opatrení smerujúcich voči členom tímu. No, samozrejme, Santusovú vyhodili, poslali na detektor lži, dali tam svojho človeka, tak už nebolo treba prepichovať autá, už nebolo treba dávať GPS-ky, už nebolo treba používať kradnuté telefóny. A oni na to povedia, že však neformálne reči, že z toho nič neurobili. Ako keby sa nechumelilo. Veď to je všetko pokus najzávažnejšieho trestného činu, ak si teda dovolím povedať tento výraz z Trestného práva. A hovorí ďalej prokurátorka prokuratúry generálnej: Na rozdiel od názoru krajského súdu rozhodne nezastávam názor, že takéto rozhovory predstavujú štandardnú komunikáciu medzi, ako je často v médiách prezentované aj súčasným prezidentom Policajného zboru, elitnými vyšetrovateľmi NAKA Policajného zboru, ktorých úlohou je predovšetkým spolupôsobiť pri ochrane života, zdravia, osobnej slobody a bezpečnosti osôb a pri ochrane majetku, odhaľovať závažné trestné činy a zisťovať ich páchateľov. Čiže úloha týchto vyšetrovateľov, dámy a páni, zo zákona je spolupôsobiť pri ochrane života a zdravia, osobnej slobody, bezpečnosti osôb, pri ochrane majetku a odhaľovať závažné trestné činy. A prokurátorka sa pýta veľmi správne. No tak teda, ja neviem, ale že plánovať zapaľovanie vozidiel, prepichovať pneumatiky, nezákonne sledovať občanov Slovenskej republiky, tak toto asi nie je zákonná pracovná náplň elitných zločincov na NAKA. Ak príslušníci NAKA, ktorí sa takto vyjadrovali a plánovali nezákonné postupy voči iným osobám, majú byť skutočne elitou Policajného zboru, tak vyjadrujem obavu o spravodlivé presadzovanie práva a uplatňovanie zákonnosti „elitnými“ policajtami v rámci trestných konaní... Už aj prokurátorka používa to slovo elitných v úvodzovkách, pretože nemôže akceptovať, že toto sú nejakí elitní pracovníci NAKA a že v podstate musí vysloviť obavu o zachovanie princípov právneho štátu v tejto krajine. Obhajobné tvrdenia obvinených, že pri koncipovaní uznesenia išlo o bežnú konzultáciu medzi kolegami, o štandardnú činnosť vyšetrovateľov NAKA, kedy sa radia a navzájom dopĺňajú svoje myšlienky do uznesenia, vyznievajú s poukazom na vyššie konštatované skutočnosti, vrátane skutočností zrejmých z uvedených zvukových záznamov, účelovo, tendenčne, dokonca až drzo a ironicky, keďže ako už bolo uvedené vyššie, už v júni 2021, teda krátko po zaistení vyšetrovacích spisov na NAKA, zavládla zrejme panika s jednoznačnou snahou obvinených, čo sa následne naplno prejavilo 16. júla, keď, ako to potvrdzujú zvukové záznamy, snažili sa spracovať to celé vymyslené uznesenie o začatí trestného stíhania. K účelovej fabulácii toho uznesenia poukazujem na zvukový záznam, hovorí prokurátorka, a jeho prepis, kde Čurilla hovorí: „No dobre, poďme teraz reálne. Máme za čo začať?“ Rozumiete? (Povedané so smiechom.) Oni si sadnú, idú písať uznesenie o začatí trestného stíhania a elitný zločinec Čurilla sa pýta, že či vôbec majú za čo začať. Ďurka odpovedá: „Začať je vždycky za čo.“ Čiže keď treba si niečo vymyslieť, tak si, samozrejme, vymyslíme čokoľvek na svete. Čurilla: „No nie, ale teraz naozaj, lebo to, chlapi.“ Dunčko sa pýta: „Vieme za čo ideme začať?“ Ďurka odpovedá: „Áno, začínačku. V hrubých rysoch, tebe ju dám prečítať. “ Čurilla reaguje: „ No nie v hrubých rysoch. To musí byť to očko pičko, lebo teraz to, čo keď som sa s oným bavil, s tým Peťom, to musí byť očko pičko, určite nikto z vás to nebude robiť, keď tak oni, a treba sa tam zastaviť.“ Rozumiete, čo čítam? A to sú neformálne diskusie. Vy ste v pohode všetci. Akože paráda! Kolegovia, vám to neželám v živote, aby ste stali obeťou takýchto zločincov, lebo sa môžete stať v budúcnosti, keď budete v tomto pokračovať, vy, obeťami takéhoto spiknutia ľudí, ktorí sa tvária, že sú elitní vyšetrovatelia NAKA a prokuratúry Úradu špeciálnej prokuratúry. V ďalšej časti obvinení Čurilla, Ďurka a Sabota riešia súhlas riaditeľa Úradu inšpekčnej služby s tým, aby vyšetrovanie vykonával vyšetrovateľ NAKA napriek skutočnosti, že ako podozrivé osoby figurovali príslušníci Policajného zboru. Čurilla hovorí: „Ale to treba so Scholtzom dohodnúť, vytelefonovať, že prídeme si žiadať stanovisko. Nieže on odíde.“ Scholtz, ktorý má chrániť Santusovú, spolupracuje s týmito zločincami, podpisuje im všetky papiere, zabezpečuje im záznamy, dokonca im robí kamerové záznamy. To je nevídané, aby takto niekto potápal svojho vlastného podriadeného. Neznámy muž vraví: „Prokurátor ti musí napísať papier pre neho.“ Sabota reaguje: „Dobre, jak prokurátor dá, že prokurátor povie, že hej, ideme, a hneď voláme.“ Čurilla pokračuje: „Sa spojí s Repom, že teda nech nachystá žiadosť o stanovisko, tak niekto vybehne do Pezinka pre tú žiadosť a rovno za týmto. A do žiadosti sa napíše, ibaže kde, hm, medzi podozrivými majú byť tí príslušníci z Inšpekčnej služby z odboru západ a tak ďalej, vieš? A neviem, či ich tam aj musí menovať.“ Neznámy muž reaguje: „ Nie a či hej?“ Čurilla odpovedá: „Hej.“ Sabota: „No tak ju tam najebe aj toho k... Vyšvádera. Jej meno máme, však ona tam je a ten Vyšváder.“ Ďurka dodáva, operatívci a Čurilla. A tak ďalej a tak ďalej a tak ďalej. Dámy a páni, rád by som, mám tu ešte niekoľko strán tohto nádherného počúvania, pokračoval, ale nechám si posledné možno štyri minúty, aby som predovšetkým zvýraznil, že prokuratúra, v tomto prípade generálna, si dala mimoriadne záležať na tom, aby nikto nemohol povedať, že sa použili nejaké odposluchy, ktoré sú vytrhnuté z kontextu. Uvedomme si, že tu sa tri mesiace alebo štyri mesiace intenzívne nahrávali títo zločinci na NAKA. A oni sa nenahrávali len v súvislosti s pripravovaným útokom na Santusovú, oni sa nahrávali v súvislosti so všetkými medializovanými kauzami. Či to bol Mýtnik, či to bol Judáš, či to boli Božie mlyny, Očistec a ďalšie a ďalšie a ďalšie. Tu sú vyselektované len tie odposluchy, ktoré sú presne prepísané, ktoré majú potvrdzovať, že Čurilla a ďalší zločinci na NAKA pripravovali preventívny úder proti Santusovej, lebo sa báli, že budú všetci do jedného pozatváraní. A teraz si predstavte, že ten tím Oblúk disponoval možno viac ako trojmesačnými detailnými nahrávkami, kde všetci títo vyšetrovatelia aj v ostatných prípadoch používajú rovnaké metódy, ja budem ešte o tom hovoriť potom v záverečnej reči, ako použili v tomto prípade. Preto bolo treba Santusovú odstrániť. Preto bolo treba zrušiť vyšetrovací tím Oblúk a odovzdať ho do rúk niekomu inému. Dnes sme sa dokonca dopočuli, že jeden z vyšetrovateľov z Oblúku, ktorý je rozpustení, tento vyšetrovateľ je z NAKA, prerušil trestné stíhanie voči dvom udavačom, v tomto prípade voči Tigrovi Petrovi a voči druhému, voči Zemanovi. Pamätáte sa? Bol zákrok voči trom udavačom pre krivenie spravodlivosti, marenie spravodlivosti, krivé výpovede, pre všetko možné, a to bol Zeman, to bol Petrov a to bol Dömötör. Samozrejme, prezident Policajného zboru a minister vnútra tento zásah Úradu inšpekčnej služby prerušili, vďaka čomu dvaja ušli a jeden bol chytený. Ten, kto bol chytený, Dömötör, ten sa rovno priznal. Čiže keby v tom čase bol býval aj Petrov, aj Zeman chytení a zadržaní, vysoká pravdepodobnosť, že by museli spolupracovať podobne ako spolupracoval Dömötör. Zrazu vyšetrovateľ v neexistujúcom tíme z NAKA povedal, prerušujem trestné stíhanie voči týmto dvom udavačom. No pretože sa ich boja ako čerti kríža. Uvedomujú si, že ich budú vydierať títo ľudia. Dámy a páni, ja už ani neviem urobiť zoznam štátnych zákazok, ktoré dostal Makó. Teraz mám informáciu, ale to sa mi nechce ani jednoducho veriť, že Makó dostal pre svoju firmu LAMA zákazku na prevoz hotovosti vo všetkých 253 čerpacích staniciach Slovnaftu. To sme sa fakt zbláznili? A to si nepamätáme na výpoveď Suchobu, ktorý hovorí o tom, ako v päťdesiatkilových taškách odovzdával Makóovi hotovosť na parkovisku pred nejakým hotelom. To znamená, že keď takto v päťdesiatkilových ikeáckych taškách nosili hotovosť, má skúsenosti na to Makó, aby vozil hotovosť aj na čerpacích staniciach? Makó dostal všetky zákazky na Pošte, dohromady 11 mil. eur objem zákazok. Teraz počúvame o Slovnafte, počúvame veľa o nafte, počúvame veľa o Nord Streame a ďalších a ďalších veciach. Buď sa títo ľudia korumpujú štátom, alebo títo ľudia dostávajú výhody typu, že sa napríklad preruší trestné stíhanie, ako to vidíme v prípade týchto dvoch udavačov, ktorí prakticky sa objavujú všade. Veď to tak fungovalo. Aj z tohto uznesenia vyplýva, že keď bolo treba oni zavolali tomu Tigrovi alebo tomu Zemanovi: Kde si, potrebujeme ťa, dojdi sem niečo potvrdiť. Dojdi nám niečo jednoducho povedať. A oni hneď pripravení, jasné. A máme jasnú svedeckú výpoveď jedného svedka, ktorý hovorí, že Slobodníkovi, hlavnému udavačovi, prokurátor špeciálnej prokuratúry Repa povedal: Ak si nevieš niečo vymyslieť, tak potvrdzuj to, čo hovorí Makó. Mne to bude stačiť bodka. A takto, dámy a páni z vládnej koalície, vďaka vám niektorí ľudia dostávajú 14 rokov väzenia, všetko vymyslené prípady od začiatku do konca, všetko. A neviem, čo s tým budete robiť, môžete sa smiať, koľko chcete, dámy a páni, ale za toto nesiete zodpovednosť. Tento systém likvidácie opozície, tento systém zneužívania trestného práva využili vaši, ktorí tu sedia, a vy tento systém hrubým, špinavým spôsobom podporujete, ani sa nezačervenáte, keď čítate, za čo nesiete politickú zodpovednosť. Ďakujem pekne.